Jou liefdesverhaal kan 'n fliek word | Maroela Media
Vir die voëls, wat die rekords behoorlik laat spat het, het die ware liefdesverhaal van Irma Humpel (vertolk deur Simoné Nortmann) en Sampie de Klerk (deur Francois Jacobs) vertel.
"Huisgenoot en kykNET het besluit om weer saam 'n fliek te maak – en 'n leser se ware liefdesverhaal gaan weer as inspirasie daarvoor dien. As dit gekies word, kan jy die ongelooflike ervaring hê om jou eie verhaal op die silwerdoek te sien afspeel," lui 'n verklaring van Huisgenoot.
Karen Meiring, direkteur van kykNET-kanale, sê dié kanaal sien daarna uit om nóg 'n unieke liefdesverhaal na die grootskerm te bring. "kykNET sien baie uit om die inskrywings van lesers te ontvang en weer 'n ware storie na die silwerskerm te bring. Die vennootskap tussen kykNET en Huisgenoot met Vir die Voëls was 'n besondere vreugdevolle ervaring," het sy gesê.
Die verhaal wat jy inskryf moes werklik met jou gebeur het. Aan die einde van die verhaal moet die held en heldin mekaar vind – maar daar moet tog maar soos in alle verhoudings konflik tussen die twee partye wees. Dit sal 'n bonus wees as daar komiese dele in die liefdesverhaal is en die verhaal móét 'n gelukkige einde hê.
Indien jou liefdesverhaal deur die paneel gekies word, word dit deur 'n opgeleide draaiboekskrywer in 'n draaiboek omskep.
Om in te skryf, stuur jou unieke verhaal van 3 000 woorde of minder aan [email protected]. Die sluitingsdatum is 15 Januarie 2018.